Michel Platini

Michel François Platini (født 21. juni 1955 i Jœuf ved Metz) er en fransk fotballleder og tidligere fotballspiller som var president i Det europeiske fotballforbundet (UEFA) fra 2007 til mai 2016, da han trakk seg etter brudd på FIFAs økonomiske regelverk.

Biografi 
Platini var en offensiv midtbanespiller som ofte fungerte som bindeledd mellom midtbanen og spissene. Han regnes som en av Frankrikes beste spillere gjennom tidene, og ledet «Les Bleus» nærmest egenhendig til EM-triumf i 1984. Platini spilte totalt 72 landskamper, og scoret 41 landslagsmål, hvilket gjorde ham til s mestscorende landslagsspiller gjennom tidene inntil han ble slått av Thierry Henry.

På klubbnivå spilte Platini de første årene av sin karriere for middelhavsfarerne AS Nancy, før han ble kjøpt av AS Saint-Étienne i 1979. Her spilte han tre sesonger, og var med på å vinne den franske ligaen i 1981. Året etter ble han kjøpt av den italienske klubben Juventus, og her var han med på å vinne to ligamesterskap, samt Europacupen for serievinnere i 1985 – en kamp som blir best husket for tribunetragedien som kostet 39 mennesker livet.

Platini representerte Frankrike i VM-sluttspillene i 1978, 1982 og 1986 – og scoret mål i samtlige. Hans største øyeblikk i landslagstrøya var likevel europamesterskapet på hjemmebane i 1984, hvor Platini dominerte mer enn noen annen spiller noensinne har gjort i et EM-sluttspill, og ledet Frankrike til sin første triumf i internasjonal fotball. Platini scoret i hver eneste kamp, og satte inn til sammen ni mål i turneringen.

Etter at spillerkarrieren tok slutt i 1987, forsøkte Platini seg som fransk landslagstrener uten at han klarte å nå de samme høydene han nådde som spiller. Senere er han blitt «fotballpolitiker», og var lenge en av FIFA-president Sepp Blatters nærmeste medarbeidere.

I 2007 etterfulgte Platini Lennart Johansson som president for UEFA, og han ble gjenvalgt for fire år i 2011 og 2015.

I desember 2015 ble Platini utestengt fra all fotball i åtte år, senere nedjustert til fire år, på grunn av brudd på FIFAs økonomiske regelverk. Sepp Blatter fikk samme dom.

I juni 2019 ble Platini arrestert mistenkt for korrupsjon i forbindelse med tildelingen av VM 2022 til Qatar, men ble løslatt etter noen timer.

Referanser

Se også 
 Liste over personer som har tent den olympiske ild

Eksterne lenker 
 
 
 

Franske fotballspillere
Franske landslagsspillere i fotball
Franske fotballtrenere
Fotballedere
Spillere i Fotball-VM 1978
Spillere i Fotball-VM 1982
Spillere i Fotball-EM 1984
Spillere i Fotball-VM 1986
Trenere i Fotball-EM 1992
Deltakere for Frankrike under Sommer-OL 1976
Fotballspillere under Sommer-OL 1976
Fotballspillere for AS Nancy
Fotballspillere for AS Saint-Étienne
Fotballspillere for Juventus FC
Trenere for Frankrikes herrelandslag i fotball
Europamestere i fotball
Vinnere av Mesterligaen i fotball for menn
UEFA
Personer fra departementet Meurthe-et-Moselle